**Saistošo noteikumu projekta  
“Par kārtību, kādā tiek saskaņota ielu tirdzniecība, sabiedriskās ēdināšanas pakalpojumu sniegšana un noteikta pašvaldības nodeva par tirdzniecību publiskās vietās Liepājas valstspilsētā”**

**paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saistībā ar Pašvaldību likuma spēkā stāšanos 2023. gada 1. janvārī un ņemot vērā likuma Pārejas noteikumu 6. punktu, Liepājas valstspilsētas pašvaldība izvērtē uz likuma "Par pašvaldībām" normu pamata izdoto saistošo noteikumu atbilstību Pašvaldību likumam, kā arī pārskata pašvaldības saistošo noteikumu aktualitāti un lietderību.  Izvērtējot pašvaldībā spēkā esošos Liepājas pilsētas domes 2016. gada 28. janvāra saistošos noteikumus Nr. 3 “Par kārtību, kādā tiek saskaņota ielu tirdzniecība un sabiedriskās ēdināšanas pakalpojumu sniegšana” un Liepājas pilsētas domes 2012. gada 16. februāra saistošos noteikumus Nr. 5 “Par pašvaldības nodevu par tirdzniecību publiskās vietās Liepājas pilsētas pašvaldības teritorijā”, izstrādāti jauni saistošie noteikumi “Par kārtību, kādā tiek saskaņota ielu tirdzniecība, sabiedriskās ēdināšanas pakalpojuma sniegšana un noteikta pašvaldības nodeva par ielu tirdzniecību publiskās vietās Liepājas valstspilsētā” (turpmāk – saistošie noteikumi), apvienojot pašreiz spēkā esošos saistošos noteikumus, salāgojot prasības ielu tirdzniecības un sabiedriskās ēdināšanas pakalpojumu sniegšanas jomā un vienlaikus pārskatot šo pakalpojumu sniegšanas un administrēšanas prasības.  Saistošo noteikumu izdošanas mērķis ir noteikt vienotas prasības ielu tirdzniecības vietu iekārtošanai, ielu tirdzniecības un sabiedriskās ēdināšanas pakalpojumu sniegšanai, kā arī noteikt pašvaldības nodevas apmēru un tās piemērošanas nosacījumus.  Saistošie noteikumi nosaka kārtību, kādā Liepājas valstspilsētas pašvaldības administratīvajā teritorijā tiek saskaņota ielu tirdzniecības vieta un izsniegta ielu tirdzniecības atļauja:   1. ielu tirdzniecībai: pašvaldības iekārtotā reģistrētā tirdzniecības vietā, pašvaldības neiekārtotā reģistrētā ielu tirdzniecības vietā, pašvaldības nereģistrētā ielu tirdzniecības vietā, pasākuma laikā, no pārvietojamā mazumtirdzniecības punkta (t.sk. no pašbraucoša pašapkalpošanās tirdzniecības automāta), no pašapkalpošanās tirdzniecības automāta; 2. ielu tirdzniecības organizēšanai: ielu tirdzniecības vietā, pasākuma laikā; 3. sabiedriskās ēdināšanas pakalpojumu sniegšanai: bez piesaistes pastāvīgajai sabiedriskās ēdināšanas pakalpojumu sniegšanas vietai, ar piesaisti pastāvīgajai sabiedriskās ēdināšanas pakalpojumu sniegšanas vietai, pasākuma laikā.   Līdz šim saistošie noteikumi noteica:   1. ielu tirdzniecības dalībnieka un tirdzniecības organizatora pienākumus sabiedriskās kārtības nodrošināšanai; 2. ielu tirdzniecības zonas; 3. ielu tirdzniecības vietās realizējamās preču grupas un atsevišķu preču grupu tirdzniecības ierobežojumus; 4. ielu tirdzniecības nodevas apmēru un tās samaksas kārtību; 5. izsniegtās atļaujas darbības apturēšanas vai anulēšanas kārtību.   Esošajā regulējumā nav ietverti jautājumi par tirdzniecību no pašapkalpošanās tirdzniecības automātiem.  Saistošie noteikumi paredz, ka no 2025. gada 1. janvāra, lai veiktu preču pārdošanu uz ielas no pašapkalpošanās tirdzniecības automāta (ieskaitot kafijas automātu), ir jāsaņem tirdzniecības atļauja ielu tirdzniecībai, kuru izsniedz uz termiņu līdz 36 mēnešiem. Savukārt, lai veiktu preču pārdošanu uz ielas no pārvietojamā mazumtirdzniecības punkta, kas ir pašbraucošs pašapkalpošanās automāts, ir jāsaņem tirdzniecības atļauja ielu tirdzniecībai, kuru izsniedz uz termiņu līdz 12 mēnešiem.  Ielu tirdzniecībai pašvaldības administratīvā teritorija tiek iedalīta zonās. Salīdzinoši ar līdzšinējo ielu tirdzniecības zonējumu, tas ir mainīts, lai tirdzniecības dalībniekiem paplašinātu iespēju tirgot vairāk preču veidus/ grupas:   1. līdzšinējā zona “Parku zona” ir sadalīta divās atsevišķās zonās “Parku zona” un “Pludmales un Jūrmalas parka zona”, atdalot Jūrmalas parku no pārējiem pilsētas parkiem, tā radot iespēju tirgot plašāku preču sortimentu visos pilsētas parkos, kā arī veikt sabiedrisko ēdināšanu bez piesaistes pastāvīgai tirdzniecības vietai; 2. pagarināta “Promenādes zona”, tā radot iespēju tirgoties plašākā pilsētas promenādes daļā; 3. izveidota zona “Pārējā pašvaldības teritorijas zona”, tā radot iespēju neierobežot preču grupas.   Saistošie noteikumi paredz, ka tirdzniecība no mehāniskā transportlīdzekļa ir atļauta visā pašvaldības administratīvajā teritorijā, izņemot divās konkrētas zonās:   1. "Rožu laukuma zonā" tirdzniecības vietu izvietošana ir aizliegta, lai nodrošinātu ceļu satiksmes netraucētu norisi un gājēju pārvietošanās drošību; 2. "Pludmales un Jūrmalas parka zonā" ir aizliegts pārvietoties ar mehāniskiem transporta līdzekļiem bez pašvaldības izsniegtas atļaujas, lai nodrošinātu gājēju pārvietošanās drošību. Tirdzniecības vietas šajā zonā tiek izsolītas un ir stacionāras, lai saglabātu teritorijas estētisko un funkcionālo kārtību. Aizsargjoslu likuma 36.panta 3.daļas 6.punktā noteikts, ka Krasta kāpu aizsargjoslā un Pludmalē aizliegts ar mehāniskajiem transportlīdzekļiem pārvietoties, apstāties un stāvēt ārpus autoceļiem, kā arī pārvietoties pa nobrauktuvēm pludmalē, izņemot gadījumus, kad pārvietošanās ir saistīta ar teritorijas apsaimniekošanu, uzraudzību vai valsts aizsardzību, vai cilvēku glābšanu un meklēšanu, vai ugunsdzēsības un glābšanas darbu veikšanu, robežuzraudzību vai sabiedriskās kārtības un drošības nodrošināšanu, kā arī gadījumus, kad ir saņemta pašvaldības rakstveida atļauja rūpnieciskās zvejas vajadzībām vai ir saņemta jūras piekrastes joslas valdītāja rakstveida atļauja publisko pasākumu nodrošināšanai, ūdens sporta un kuģošanas līdzekļu pievešanai un tūrisma pakalpojumu nodrošināšanai teritorijas plānojumā vai lokālplānojumā paredzētajās vietās un vides monitoringa un zinātnisko pētījumu veikšanai. Tirdzniecība nav iekļauta izņēmuma gadījumos.     Sabiedriskās ēdināšanas pakalpojumu sniegšana bez piesaistes pastāvīgajai sabiedriskās ēdināšanas pakalpojumu sniegšanas vietai ir atļauta:   1. Parku zonā; 2. vietās par kurām tiek rīkota zemes nomas tiesību izsole; 3. pasākuma laikā visā pašvaldības administratīvajā teritorijā.   Pārējā administratīvajā teritorijā sabiedriskās ēdināšanas pakalpojumus var sniegt tikai ar nosacījumu, ka  sabiedriskās ēdināšanas pakalpojumu sniegšanas vieta ir piesaistīta pastāvīgai sabiedriskās ēdināšanas pakalpojumu sniegšanas vietai. Pilsētas administratīvajā teritorijā ir vairāk nekā 80 pastāvīgu sabiedriskās ēdināšanas vietu, kas spēj nodrošināt kvalitatīvu un stabilu ēdināšanas pakalpojumu piedāvājumu ikdienā gan pilsētas iedzīvotājiem, gan viesiem. Mobilās ēdināšanas vietas bieži vien nevar nodrošināt atbilstošu pakalpojumu kvalitāti un nespēj izpildīt visas Pārtikas un veterinārā dienesta prasības, piemēram, attiecībā uz ēdienu pagatavošanas vietām un sanitārajiem mezgliem.  Ņemot vērā tabakas izstrādājumu kaitīgo ietekmi uz veselību un to, ka šīm precēm normatīvajos aktos, kas nosaka to apriti un tirdzniecību, tiek noteikti arvien vairāk ierobežojumi, saistošie noteikumi paredz būtisku aizliegumu, nosakot, ka ielu tirdzniecībā visā pašvaldības administratīvajā teritorijā no 2025. gada 1. janvāra tiks aizliegts tirgot tabakas izstrādājumus, tabakas aizstājējproduktus, augu smēķēšanas produktus, elektroniskās smēķēšanas ierīces un to šķidrumus.  Saistošie noteikumi paredz būtisku ierobežojumu attiecībā uz ielu tirdzniecību (izņemot kafijas automātus) un ielu tirdzniecību pasākuma laikā, nosakot, ka no 2026. gada 1. janvāra aizliegts pārdot:   1. dzērienus glāzēs, kurām nav nodrošināta atkārtota lietošana (jānodrošina vairākkārt lietojamo plastmasas glāžu depozīta sistēmas ieviešana); 2. dzērienus stikla glāzēs.   Atvieglots ielu tirdzniecības vietas saskaņojumu process:   1. noteiktas prasības, kuras ievērojot, ielu tirdzniecības vietu nav jāskaņo ar Liepājas būvvaldi; 2. noteikts, ka gadījumos, kad ielu tirdzniecības vieta iegūta pašvaldības organizētas izsoles rezultātā, atsevišķu tirdzniecības atļauju turpmāk nebūs jāsaņem; 3. tirdzniecības dalībniekam, kurš pasākuma laikā:  * sniedzot sabiedriskās ēdināšanas pakalpojumu, veic arī tirdzniecību ar alkoholiskajiem dzērieniem (mazumtirdzniecība), tiks izsniegta tikai viena atļauja, kura attieksies uz abiem tirdzniecības veidiem; * veic tirdzniecību ar saistošajos noteikumos noteiktajām precēm un tirdzniecību ar alkoholiskajiem dzērieniem (mazumtirdzniecība), tiks izsniegta tikai viena atļauja, kura attieksies uz abiem tirdzniecības veidiem vienlaikus.   Lai pielāgotu nepieciešamo vietu platību atbilstoši reālajai situācijai, saistošie noteikumi paredz lielākas tirdzniecības vietu platības:   1. vienas ielu tirdzniecības vietas platība turpmāk būs ne vairāk kā 9 m2, nevis “1,5 m x 2 m”, kā tas ir pašreiz. Ja vietas platība pārsniegs 9 m2, tā tiks uzskatīta par citu ielu tirdzniecība vietu; 2. pasākuma laikā tirdzniecības vietas platība netiek noteikta; 3. sabiedriskās ēdināšanas pakalpojumu sniegšanas vietas izmērs nav noteikts.   Ņemot vērā, ka nodevas apmērs par ielu tirdzniecību publiskās vietās nav pārskatīts kopš 2012. gada un ievērojot pēdējo divpadsmit gadu laikā inflācijas izraisīto naudas vērtības krišanos, kā arī faktu, ka saskaņā ar Centrālās statistikas pārvaldes publicētajiem datiem inflācija 2023. gada decembrī, salīdzinot ar 2012. gada februāri, ir būtiski pieaugusi, nodevas apmēru ir pamats pārskatīt, nosakot to atbilstošu tirgus ekonomiskajiem apstākļiem un tendencēm.  Noteiktās pašvaldības nodevas par ielu tirdzniecību publiskā vietā (izņemot pasākuma laikā) tiek diferencētas, ņemot vērā:   1. preču izcelsmes veidu/grupu (piemēram pašu audzēts, pašu ražots, savvaļā iegūts vai rūpnieciski ražots); 2. saimniecisko darbību reģistrējis vai nereģistrējis ielu tirdzniecības dalībnieks (izņemot pasākuma laikā) - zemākās nodevas likmes tiek piemērotas fiziskām personām, kurām atbilstoši nodokļu jomu reglamentējošiem normatīvajiem aktiem atļauts nereģistrēt saimniecisko darbību un kas tirgo piemājas saimniecībā vai personīgā palīgsaimniecībā pašu audzētu, ražotu vai savvaļā iegūtu preci nelielos apjomos (ienākumi no tirdzniecības nepārsniedz 3000 EUR gadā).   Mainīta tirdzniecības nodevas aprēķināšanas kārtība, kā rezultātā vienkāršots nodevas apmēra aprēķins:   1. ielu tirdzniecībā un ielu tirdzniecībā pasākuma laikā tirdzniecības nodeva tiek aprēķināta pēc tirdzniecības vietu skaita; 2. sabiedriskās ēdināšanas pakalpojumu sniegšanas vietas tirdzniecības nodeva tiek aprēķināta pēc aizņemamās platības (m2), bet pasākuma laikā – pēc tirdzniecības vietu skaita.   Mainīta nodevas piemērošanas kārtība sabiedriskās ēdināšanas pakalpojumiem (ar piesaisti pastāvīgai sabiedriskās ēdināšanas pakalpojumu sniegšanas vietai), paredzot, ka, pašvaldības nodeva tiek iekasēta par visu tirdzniecības vietas izmantošanas periodu, kaut arī ielu tirdzniecība faktiski netiek veikta, ja pēc pakalpojuma sniegšanas perioda beigām netiek veikta izmantotās tirdzniecības vietas demontāža (piemēram, atstājot terases, puķu kastes, galdiņus u.tml.). Tādējādi tiks novērsta iespējamība izmantot pašvaldības zemi bez atlīdzības.  Par saistošo noteikumu pārkāpšanu papildu administratīvā atbildība un soda apmērs netiks noteikts. Tas nozīmē, ka personas par ielu tirdzniecības noteikumu pārkāpumiem pie atbildības var tikt saukti par pārkāpumiem, kas noteikti likumos. |
| 1. Fiskālā ietekme uz pašvaldības budžetu | Noteikumu īstenošanai nav būtiskas fiskālās ietekmes uz pašvaldības budžetu. Prognozējams, ka palielināsies ieņēmumu daļa, iekasējot nodevas par tirdzniecības atļauju izsniegšanu, ņemot vērā, ka tās ir pārskatītas un paaugstinātas.  Papildu resursi, lai nodrošinātu saistošo noteikumu izpildi, nav nepieciešami. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošie noteikumi paredz mazākas pašvaldības nodevas par ielu tirdzniecību publiskās vietās personām, kuras saskaņā ar nodokļu jomu reglamentējošiem normatīviem aktiem nav reģistrējušas saimniecisko darbību, salīdzinājumā ar tām personām, kuras ir reģistrējušas saimniecisko darbību. Lielākā daļa šo ielu tirdzniecības dalībnieku ir cilvēki, kas pieder sociāli mazaizsargāto personu grupai – pensionāri, maznodrošinātas vai trūcīgas personas.  Ar saistošo noteikumu īstenošanu plānotas tiešas ilgtermiņa pārmaiņas vidē un uz cilvēku veselību:   1. sākot ar 2025. gada 1. janvāri, tiks aizliegta tabakas izstrādājumu, tabakas aizstājējproduktu, augu smēķēšanas produktu, elektronisko smēķēšanas ierīču un to šķidrumu tirdzniecība. Pozitīvi tiks ietekmēta cilvēku veselība, piemēram, samazinot tiešu iespēju iegādāties smēķēšanas ierīces publisku pasākumu laikā. Ilgtermiņā var mainīties cilvēku attieksmi pret smēķēšanu un veicināt veselīgu dzīvesveidu; 2. tiks aizliegta balonu tirdzniecība. Latvijā 84% no baloniem nonāk pie kopējiem sadzīves atkritumiem. Ap 16% no baloniem nonāk vidē, veidojot vides piesārņojumu. Baltijas jūras piekrastē vides piesārņojumu veido dažādi atkritumi, un plastmasa ir visvairāk savāktais materiāls, kas konstatējams, veicot pludmales tīrīšanas pasākumus. Saskaņā ar 2022. gada jūras piesārņojošo atkritumu monitoringa datiem Liepājas pludmalē, atkritumu kategorija RB01, kas ietver tādus atkritumu veidus, kuru sastāvā ir gumijas polimēri (tostarp balonos), ir viens no 10 biežāk sastopamajiem atkritumu veidiem; 3. sākot ar 2025. gada 1. janvāri uzstādītajiem pašapkalpošanās ielu tirdzniecības (kafijas) automātiem, būs jānodrošina patērētājiem iespēju dzērienu pildīt savās (līdzpaņemtajās) krūzēs; 4. sākot ar 2026. gada 1. janvāri būs aizliegts ielu tirdzniecībā un ielu tirdzniecībā pasākuma laikā pārdot dzērienus stikla glāzēs vai glāzēs, kurām nav nodrošināta atkārtota lietošana. Šajā gadījumā būs jānodrošina vairākkārt lietojamo plastmasas glāžu depozīta sistēmas ieviešana. Šis aizliegums neattieksies uz ielu tirdzniecību no pašapkalpošanās tirdzniecības kafijas automātiem.   Ar saistošo noteikumu īstenošanu plānotas netiešas ilgtermiņa pārmaiņas vidē, noteikumos paredzot, ka sabiedriskās ēdināšanas pakalpojumu sniegšanas vietā jānorāda vienreiz lietojamo galda trauku un piederumu cena, nodrošinot iespēju klientam izmantot savus traukus saņemot pakalpojumu.  Visi iepriekš minētie nosacījumi kopumā  veicinās sabiedrības izglītošanu par vides jautājumiem un atbalstīt cilvēkus apzināties savu ietekmi uz apkārtējo vidi. Tas veicinās ilgtspējīgu dzīvesveidu un ilgtermiņā radīs pozitīvu ietekmi uz vidi – samazināsies piesārņojums, atkritumu apjoms, vienreizlietojamo trauku izmantošana, tiks ietaupīti resursi.  Ņemot vērā to, ka ielu tirdzniecība tiek pakļauta konkurences apstākļiem, saistošajos noteikumos paredzēta iespēja noteikt zonas vai vietas, par kurām tiek rīkota nomas tiesību izsole, tādējādi pozitīvi ietekmējot brīvu un godīgu konkurenci un nodrošinot vienlīdzīgas tiesības visiem uzņēmējiem.  No Ministru kabineta 2010. gada 12. maija noteikumiem Nr. 440 „Noteikumi par ielu tirdzniecības veidiem, kas saskaņojami ar pašvaldību, un tirdzniecības organizēšanas kārtību” secināms, ka pašapkalpošanās tirdzniecības automāti nav uzskatāmi par pastāvīgām tirdzniecības vietām, jo tie netiek reģistrēti atbilstoši nodokļus un nodevas reglamentējošiem normatīvajiem aktiem līdz ar to uz tiem ir attiecināms ielu tirdzniecības regulējums. Lai nodrošinātu vienādus konkurences noteikumus ielu tirdzniecībā, sākot ar 2025. gada 1. janvāri ielu tirdzniecības dalībniekiem būs jāsaņem tirdzniecības atļauja ielu tirdzniecībai arī no pašapkalpošanās tirdzniecības automātiem.  Daļai tirdzniecības dalībnieku palielināsies administratīvās izmaksas par atļaujas ielu tirdzniecībai publiskā vietā saņemšanu saistībā ar pašvaldības nodevas palielināšanu.  Saistošie noteikumi paredz tirdzniecības nodevas maksas atbrīvojumu 100% apmērā:   1. ielu tirdzniecībai pašvaldības īpašumā, par kuru pašvaldībai tiek maksāta nomas maksa, lai neveidotos situācija, ka no tirdzniecības dalībnieka tiek prasīta dubulta samaksa – pašvaldības nodeva un nomas maksa; 2. sabiedriskās ēdināšanas pakalpojumu sniegšanai ar piesaisti pastāvīgajai tirdzniecības vietai uz sabiedriskās ēdināšanas pakalpojuma sniedzējam piederošas vai citai privātpersonai piederošas zemes. Tirdzniecības dalībnieks par saviem līdzekļiem nodrošina, ka attiecīgā tirdzniecības vieta ir iekārtota un uzturēta, radot tādu sabiedrisko vidi, kurā cilvēki var baudīt ēdināšanas pakalpojumus un sociālu mijiedarbību. Šāda pieeja veicina sabiedriskās dzīves un uzņēmējdarbības attīstību, sniedzot atvieglojumus uzņēmējdarbībai, atbalstot vietējo ekonomiku; 3. ielu tirdzniecībai izglītības iestādes mācību programmas satura ietvaros. Nosakot tirdzniecības nodevas atbrīvojumu izglītības iestādes skolniekiem/studentiem, tiek veicināta praktiskā pieredze un prasmju attīstība ielu tirdzniecības jomā, t.sk. uzņēmējdarbībā. |
| 1. Ietekme uz administratīvajām procedūrām un to izmaksām | Institūcija, kura nodrošina saistošo noteikumu izpildi, kurā persona var vērsties par saistošo noteikumu piemērošanu, ir Liepājas Centrālā administrācija, kontaktinformācija: 63 404 779, pasts@liepaja.lv.  Atļaujas saņemšanai persona klātienē pašvaldībā vai elektroniski iesniedz iesniegumu, kuru izskata piecu darbdienu laikā no visu noteikumos paredzēto nepieciešamo dokumentu saņemšanas un veic vienu no tālāk minētajām darbībām:   1. pieņem lēmumu par atļaujas izsniegšanu; 2. aptur atļaujas izdošanas termiņu un nosaka termiņu trūkumu novēršanai, ja pašvaldība konstatē, ka tirdzniecības dalībnieks nav izpildījis kādu no noteikumu prasībām; 3. pieņem lēmumu par atteikumu izsniegt atļauju.   Saistošajos noteikumos ir noteikti gadījumi, kuros pašvaldība var pieprasīt, lai ielu tirdzniecības dalībnieks vai ielu tirdzniecības organizators pārtrauc darbību un atbrīvo tirdzniecības vietu uz laiku ierādot citu tirdzniecības vietu vai pagarinot izsniegtās atļaujas termiņu proporcionāli ielu tirdzniecības darbības pārtraukšanas ilgumam:   1. sakarā ar pilsētā veicamajiem remontdarbiem (ūdensvada remonts, ietves un ielas seguma remonts, ūdensvada remonts, ēkas fasādes, tai skaitā jumta remonts u.c.); 2. ja tas nepieciešams ar pašvaldību saskaņotu publisku pasākumu norisei; 3. ja tas nepieciešams saistībā ar pilsētas infrastruktūras attīstības vai citu ar pilsētvidi saistītu projektu īstenošanu; 4. ja tas nepieciešams, lai novērstu draudus apmeklētāju drošībai; 5. ārkārtas situācijās, kad tas ir objektīvi nepieciešams.   Administratīvā atbildība un kompetence administratīvo pārkāpumu procesā tirdzniecības un pakalpojumu sniegšanas jomā noteikta Patērētāju tiesību aizsardzības likuma 37. pantā un 38. pantā. Par saistošo noteikumu pārkāpšanu papildus administratīvā atbildība un soda apmērs nav noteikts.  Izpilddirektora norīkotās amatpersonas izdoto administratīvo aktu vai faktisko rīcību var apstrīdēt Administratīvā procesa likumā noteiktajā kārtībā Liepājas valstspilsētas pašvaldības izpilddirektoram.  Liepājas valstspilsētas pašvaldības izpilddirektora pieņemto lēmumu par apstrīdēto administratīvo aktu vai faktisko rīcību var pārsūdzēt Administratīvajā rajona tiesā normatīvajos aktos noteiktajā kārtībā.  Saistošie noteikumi tiks publicēti oficiālajā izdevumā "Latvijas Vēstnesis". |
| 1. Ietekme uz pašvaldības funkcijām un cilvēkresursiem | Saistošo noteikumu izpildes nodrošināšanai nav nepieciešams veidot jaunas pašvaldības institūcijas, darba vietas. |
| 1. Informācija par izpildes nodrošināšanu | Saistošo noteikumu izpildes nodrošināšanā netiek paredzēta jaunu institūciju izveide, esošo likvidācija vai reorganizācija.  Saistošo noteikumu izpildi nodrošina Liepājas Centrālā administrācija, Liepājas Nekustamā īpašuma pārvalde, Liepājas būvvalde un Liepājas pašvaldības policija esošo funkciju un uzdevumu ietvaros.  Izpildes nodrošināšana tiks veikta esošā budžeta ietvaros.  Pamatojoties uz Pašvaldību likuma 47. panta otro daļu, Saistošo noteikumi un paskaidrojuma raksts tiks nosūtīti Vides aizsardzības un reģionālās attīstības ministrijai.  Saistošie noteikumi tiks publicēti oficiālajā izdevumā “Latvijas Vēstnesis” un pašvaldības tīmekļvietnē [www.liepaja.lv](http://www.liepaja.lv). |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanai un paredz tikai to, kas tam ir vajadzīgs.  Saistošo noteikumu prasības un to izpilde neradīs papildus izmaksas pašvaldībai.  Pašvaldības izraudzītie līdzekļi ir leģitīmi un rīcība ir atbilstoša augstākstāvošiem normatīviem aktiem. |
| 1. Izstrādes gaitā veiktās konsultācijas ar privātpersonām un institūcijām | Saistošo noteikumu projektu izstrādājusi Liepājas valstspilsētas pašvaldības speciālistu darba grupa.  Sabiedrības viedokļa noskaidrošana tiks veikta atbilstoši Pašvaldību likuma 46. panta trešajā daļā noteiktajam – informācija ievietota pašvaldības oficiālajā tīmekļvietnē www.liepaja.lv un sniegta iespēja ikvienam interesentam iesniegt savus priekšlikumus un komentārus.  Šī sadaļa tiks papildināta pēc sabiedrības viedokļa noskaidrošanas. |